Patendiamet juhib Eesti ettevõtjate tähelepanu sellele, et kui Te ei ole oma kaubamärki veel registreerinud, siis võiks seda teha enne Eesti ühinemist Euroopa Liiduga.    1. mail muutuvad kaubamärgi registreerimise eest võetavad riigilõivud küll 25% madalamaks, kuid kaubamärgile kaitse saamine muutub märksa raskemaks. Eestis kehtivale ca 50 000-le kaubamärgile lisandub üle 300 000 Euroopa Ühenduse  kaubamärgi.    Kõigis Euroopa Liidu liikmesriikides kehtivad kaht liiki kaubamärgid: liikmesriigi riigisisesed kaubamärgid ja Euroopa Ühenduse kaubamärgid. Liikmesriigi riigisisesed kaubamärgid kehtivad ainult liikmesriigi enda piires, Euroopa Ühenduse kaubamärgid aga kõigis Euroopa Liidu liikmeriikides.    Pärast Eesti ühinemist Euroopa Liiduga jäävad Eestis kehtima kõik Eestis registreeritud kaubamärgid ja Patendiamet jätkab kaubamärkide registreerimist, kuid lisaks neile hakkavad kehtima ka  Euroopa Ühenduse kaubamärgid, mida registreerib Euroopa kaubamärgiamet (OHIM). Kui enne 1. maid registreerimiseks esitatud kaubamärki võrdleb Patendiamet  50 000 Eesti kaubamärgiga, siis alates 1. maist peab esitatud kaubamärk erinema juba 350 000 varem kaitstud kaubamärgist.